חוק הגז הפחמימני המעובה, התשפ"א-2020 
הצעת חוק ממשלתית, הכנסת ה-23
פורסם: ספר החוקים, חוברת 2880, עמ' 146, 2020-12-17T00:00:00+02:00
חוק הגז הפחמימני המעובה, התשפ"א–2020 (להלן – החוק), התקבל בקריאה השנייה והשלישית ביום כ"ג בכסלו התשפ"א (9 בדצמבר 2020). 
החוק יוצר אסדרה חדשה ומקיפה לתחום הגז הפחמימני המעובה (גפ"מ או גז ביתי) ומתקן את חוק הגז (בטיחות ורישוי), התשמ"ט–1989, החל היום על גפ"מ ועל גז טבעי, כך שיחול רק על גז טבעי. החוק קובע מספר הוראות שאינן משנות את המצב המשפטי הקיים, ובכלל זה הוראות לעניין חובת הרישוי של ספקי גז ושל העוסקים בביצוע עבודות גז – רישיונות הניתנים על ידי המנהל במשרד האנרגיה; הוראות לעניין חובות בעלי הרישיונות, ובכלל זה חובות דיווח של ספקי הגז למנהל במשרד האנרגיה; חובת קבלת היתר למיתקני גז מסוימים וחובת ביצוע בדיקות למיתקני גז. 
כמו כן, החוק מסדיר לראשונה את תחום סוכני הגז הפועלים מטעם ספקי גז, וקובע כי ספק גז לא יפעל באמצעות סוכן, אלא אם כן המנהל במשרד האנרגיה התיר לו לעשות כן במסגרת רישיון ספק הגז, לפי תנאים המפורטים בחוק ותנאים נוספים שיפורטו ברישיון ספק הגז. החוק אף מסמיך את המנהל במשרד האנרגיה להחליט כי ספק גז לא יהיה רשאי לפעול באמצעות סוכן, בהתקיים נסיבות המפורטות בחוק. כמו כן, רוב הוראות החוק החלות על ספק הגז – יחולו גם על הסוכן. בנוסף, החוק מחייב את ספק הגז לפקח על פעילות הסוכן מטעמו. 
חידוש נוסף בחוק לעומת המצב הקיים נוגע להסמכת שר האנרגיה לקבוע בתקנות, באישור ועדת הכלכלה של הכנסת, הוראות צרכניות. לפי החוק, השר יקבע אמות מידה לעניין הרמה, הטיב והאיכות של השירותים שספק גז יחויב לתת לצרכני גז. התקנות שבהן ייקבעו אמות מידה כאמור יובאו לאישור ועדת הכלכלה עד ליום 1.7.2022.
לשם אכיפת הוראות החוק, נקבעו בו הוראות לעניין אכיפה פלילית וכן הוראות לעניין אכיפה מינהלית – הטלת עיצומים כספיים. לעניין זה, נקבע בחוק מנגנון של התראה מינהלית, המאפשר למפר לתקן את ההפרה בטרם הטלת עיצום כספי. החוק כולל גם הוראות בנושא סמכויות מפקחי משרד האנרגיה, לרבות הוראה המאפשרת למפקח להיכנס למקום מגורים ללא צו בית משפט, בשל הסיכון לחיי אדם ולרכוש, וזאת לבקשת מי שמחזיק במקום או אם מיתקן הגז הנמצא במקום מהווה סכנה ממשית ומיידית לאדם או לרכוש.
החוק ייכנס לתוקף ב-1 ביולי 2021, למעט חלק מחובות הדיווח של ספקי הגז למנהל במשרד האנרגיה שייכנסו לתוקף ב-1 באוקטובר 2021.